2 vas wat glo by skool inbreek | Maroela Media
2 vas wat glo by skool inbreek
Die skoolitems waarop die verdagtes toegeslaan het. (Foto: Verskaf)
Twee verdagtes is in hegtenis geneem nadat hulle glo Donderdag in die vroeë oggendure by 'n skool naby Mahikeng in Noordwes ingebreek en verskeie skoolitems waaronder skootrekenaars, tablette en 'n projektor gesteel het.
Elias Malindi, woordvoerder van die provinsiale departement van onderwys, het in 'n verklaring gesê die verdagtes het die heining van die Mmoledi Secondary School in die Phitsane-nedersetting oopgebreek waarna hulle by die skool se laboratorium en personeelkamer ingebreek het.
Die verdagtes het in die personeelkamer 'n slypmasjien gebruik om toegang tot die skool se brandkluis te verkry.
Volgens Malindi het die skool se sekerheidswagte die skoolhoof in kennis gestel van die rooftog waarna hy die polisie na die skool ontbied het.
Die verdagtes is in die besit van 16 skootrekenaars, 150 tablette, een projektor, twee netbalstelle, drie sokkerstelle, twee vlugbalstelle en beskadigde kantoordeure betrap en in hegtenis geneem.
Mmaphefo Matsemela, LUR vir onderwys in Noordwes, het intussen die inhegtenisneming verwelkom.
"Dit is teleurstellend dat volwassenes meewerk om die toekoms van ons leerders te vernietig. Ek hoop dat geregtigheid ten volle sal geskied en dat diegene wat hiervoor verantwoordelik is 'n swaar gevangenisstraf opgelê sal word," het die LUR gesê.